<b>ה' אחד.</b> במלת שמע העי"ן גדולה, ובמלת אחד הדל"ת גדולה, רמז למה שאמרו במדרש <small>(תוס' חגיגה ג: ד"ה מי כעמך)</small> שהקב"ה וישראל מעידין זה על זה כו' כמ"ש <small>(ישעיה מג י)</small> אתם עדי נאם ה' ורז"ל אמרו שהראה הקב"ה למשה קשר של תפילין <small>(ברכות ז.)</small> וענין קשר זה הוא כדמסיק <small>(שם ז.)</small> תפילין של מרי עלמא מה כתיב בהו כו' ומסיק שם שכתוב בהם את ה' האמרת היום וה' האמירך היום אמר הקב"ה אתם עשיתוני חטיבה אחת בעולם שמע ישראל ה' אלהינו ה' אחד גם אני אעשה אתכם חטיבה אחת בעולם כו'. וזהו ענין קשר של תפילין כי כשם שאנו קושרים כחותם על לב וזרוע יחוד השי"ת כן הקב"ה משים אותנו כחותם על לבו, וכחותם על זרועו, לעשות אותנו גוי אחד בארץ, וזהו הקשר שבינינו עם בוראינו ית' ששנינו מעידין זה על זה ענין האחדות כדרך שבא לראות כך בא ליראות וזה ענין נכון מצד פשוטו.

